બપોરે ત્રણ વાગ્યે શરૂ થયેલા આ કાર્યક્રમમાં એક્સ-સ્ટુડન્ટ્સ દ્વારા યોગનું મહત્વ વિવિધ આસનો દ્વારા સમજાવવામાં આવ્યું હતું અને સાથે સવર્‍ધર્મ સમભાવનો મેસેજ પણ આપવામાં આવ્યો હતો. અન્ય એક્સ-સ્ટુડન્ટ્સે ‘ગુજરાતી માધ્યમ કે અંગ્રેજી માધ્યમ સારું’ એ વિષય પર એક નાટિકા રજૂ કરી હતી જેમાં સંદેશો અપાયો હતો કે ભલે તમે હાલના પ્રવાહ પ્રમાણે અંગ્રેજી માધ્યમમાં ભણો, પણ એની સાથે માતૃભાષા વિશે જ્ઞાન પણ હોવું અત્યંત જરૂરી છે. સ્કૂલ-યુનિફૉર્મમાં પણ અમુક સ્ટુડન્ટ્સે ડાન્સ કરીને સૌની શાળાજીવનમાં કરેલી ધમાલમસ્તીની યાદ અપાવી હતી. વીર જવાનો પર પણ એક ઍક્ટ કરવામાં આવ્યો હતો. એ સિવાય જ્ઞાન અને ગમ્મત પીરસતા ઘણા ઍક્ટ સ્ટુડન્ટ્સે કરી હતી જે રાતે નવ વાગ્યા સુધી ચાલ્યા હતા. કાર્યક્રમમાં સ્કૂલના પ્યુનથી માંડીને હાલના અને ભૂતપૂર્વ પ્રિન્સિપાલનું સન્માન કરવામાં આવ્યું હતું. એ સિવાય પોતપોતાની કરીઅરમાં આગળ વધેલા સ્ટુડન્ટ્સનું તેમ જ શૈક્ષણિક સંસ્થાની શાળાઓમાં દાન આપનાર દાતાઓનું પણ સન્માન કરવામાં આવ્યું હતું. સ્ટુડન્ટ્સે પણ લોકો સમક્ષ પોતાના શાળાજીવનના અનુભવો રજૂ કર્યા હતા. કાર્યક્રમમાં શ્રી ડોમ્બિવલી મિત્ર મંડળ શૈક્ષણિક સંસ્થાને ૫૦ વર્ષ પૂરાં થયાં એ નિમિત્તે ‘સુવર્ણ સફર’ નામના એક સુવેનિયરનું પણ લોકાર્પણ કરવામાં આવ્યું હતું.